Stanislav Fabuš

MUDr. Stanislav Fabuš (* 2. október 1935, Nemšová – † 25. marec 2022, Martin) bol slovenský lekár, zakladateľ prvého Hospicu na Slovensku.

 Životopis 

 Štúdium 
 Všeobecné lekárstvo na Lekárskej fakulte Univerzity Komenského v Bratislave (1960)
 Atestácie
 Chirurgia (1964)
 Anestéziológia a intenzívna medicína II. stupňa (1967)
 Algeziológia (2004)

 Práca 
Po ukončení vysokoškolského štúdia pôsobil ako sekundárny lekár na anestéziologicko-resuscitačnom oddelení vo Fakultnej nemocnici v Martine.

História kliniky anestéziológie a intenzívnej medicíny v Martine sa začala iba dva roky (1965) pred jeho nástupom na toto pracovisko, keď sa v martinskej nemocnici schválila funkcia ústavného anestéziológa. Prudko rastúce nároky na modernú a bezpečnú celkovú a lokálnu anestéziu a zdokonaľovanie techniky viedli a vyústili dňa 20. decembra 1967 k rozhodnutiu zriadiť anestéziologicko-resuscitačné oddelenie (ARO), spočiatku ako neposteľové oddelenie.

Vzhľadom na stúpajúci počet celkových anestézií pri chirurgických výkonoch sa ukázala potreba zvýšiť starostlivosť o pacienta ešte v predoperačnom období, ešte pred podaním celkovej anestézie. Tento fakt si uvedomoval, a tak vo februári, v roku 1984 založil ambulanciu pred-anestéziologických vyšetrení, ako prvú na Slovensku, toho času.

Na týchto základoch, ktoré vytvoril so svojimi spolupracovníkmi, vznikla prvá anestéziologická škola, ktorá vychovala desiatky anestéziológov.

V období rokov 1967 – 1993 pôsobil na pozícii zástupcu primára tohto oddelenia a v roku 1993 sa stal aj jeho primárom. V roku 1996 minister zdravotníctva SR pridelil vtedajšiemu ARO štatút kliniky. Toto pracovisko patrí historicky k prvým najvýznamnejším pracoviskám tohto druhu na Slovensku a v súčasnosti zabezpečuje všetky typy anestézie pre rozličné operačné a diagnostické výkony, pričom svojou posteľovou časťou poskytuje aj resuscitačnú a intenzívnu starostlivosť pre Žilinský kraj, ako aj pacientov zo širokého okolia. Od roku 1989 sa toto pracovisko stalo aj miestom výučby nových anestéziológov. Klinika sa zároveň podieľa aj na riešení problematiky chronickej a neznesiteľnej bolesti v rozsahu určenom koncepciou odboru algeziológia.

V roku 1984 sa stáva zakladateľom a vedúcim lekárom prvej ambulancie pre liečbu chronickej bolesti v SR – v Martinskej fakultnej nemocnici. Tu pôsobí do roku 1995. Následne pôsobil ako vedúci lekár ambulancie pre liečbu chronickej bolesti Polikliniky v Martine (1995 – 2002) a ako vedúci lekár ambulancie pre liečbu chronickej bolesti (2003 – 2015).

Vďaka jeho práci, žiakom, kolegom a spolupracovníkom v odbore, bola dňa 5. marca 1998 schválená na MZ SR Koncepcia liečby bolesti – algeziológie a súčasne bola vypracovaná špecializačná náplň odboru, ktorá však bola legitimovaná vyhláškou o postgraduálnom vzdelávaní až v roku 2003, keď sa na Slovensku aj konali prvé atestácie z tohto odboru.

Bol členom niekoľkých odborných spoločností a vedeckých rád:
 Federálneho výboru Ligy proti rakovine
 Slovenského výboru Ligy proti rakovine
 International Association for Study of Pain

Spoluzakladateľ výborov:
 Slovenskej spoločnosti pre štúdium a liečbu bolesti
 Sekcie paliatívnej starostlivosti
 Liga proti rakovine

Zúčastňoval sa zahraničných vedecko-odborných podujatí, organizoval a spoluorganizoval početné slovenské a česko-slovenské odborné konferencie (Šteinerove dni v Martine, Slovenské dialógy o bolesti, Česko slovenské dialógy o bolesti). Počas svojej 44-ročnej klinickej praxe bol autorom a spoluautorom 150 odborných prednášok, prezentovaných na medzinárodných a domácich konferenciách a kongresoch (často ako pozvaný prednášateľ), mnohé z nich boli publikované v časopisoch, zborníkoch a abstraktoch.

Propagácii hospicového hnutia v SR (a jeho inicializácii) sa venoval od 90-tych rokov, pričom 12. októbra 1995 inicioval založenie „Nadácie HOSPICE v Martine“. Šíreniu osvety v uvedenej problematike venoval viac ako 25 rokov svojej profesionálnej kariéry.

Realizoval pregraduálnu výuku na Katedre ošetrovateľstva JLF UK a SZŠ v Martine – kde odovzdával študentom nové poznatky z oblasti patofyziológie a liečby bolesti, či poznatky v paliatívnej medicíne. Venoval sa aj postgraduálnej výuke na LF SZU), kde prednášal tématické kurzy z oblasti liečby bolesti.

 Diela 
 Paliatívna a hospicová starostlivosť
 Adjuvanciá v liečbe chronickej bolesti
 Algeziológia – veda o výskume a liečbe bolesti aj na Slovensku
 Sedácia propofolom v infúzii u ventilovaných pacientov po veľkých najmä stomatochirurgických operáciách
 Analgézia v pôrodníctve
 Postavenie Burgodinu v liečbe chronickej bolesti pri malígnych ochoreniach
 Primárna hyperparatyreózaf s akútnou pankreatitídou v gravidite

 Ocenenia 
 Čestné členstvo OS SSŠLB (1995)
 Bronzová medaila SLS „Propter Merita“ (1995, na návrh SSAIM)
 Cena J. A. Reimanna (1997)
 Strieborná medaila SLS „Propter Merita“ (2000, na návrh SSŠLB)
 Zlatá medaila SLS „Propter Merita“ (2005, na návrh SSŠLB)
 Medaila založenia Společnosti lékařsko-slowanskej (2010, na návrh SSŠLB)
 Kadlicova medaila (2011, na návrh SSAIM)
 Čestná plaketa T. R. Niederlanda (2015, na návrh SSŠLB)

 Referencie 

 Pozri aj 
 Algézia
 Paliatívna medicína
 Hospic

 Externé odkazy 
 Univerzitná nemocnica Martin
 Liga proti rakovine
 International Association for the Study of Pain
 Slovenská spoločnosť pre štúdium a liečbu bolesti

Kategória:Paliatívna medicína
Kategória:Medicína
Kategória:Lekári
Kategória:Osobnosti